Alternative aktiver er typisk langsigtede investeringer, hvilket vil sige, at der i den planlagte investeringsperiode vil være begrænset mulighed for at disponere over de midler, der er bundet i den pågældende investering. For et pensionsselskab kan en sådan langsigtet binding være fordelagtig, når den ledsages af et højere afkast sammenlignet med afkastet af mere likvide aktiver, idet pensionsudbetalinger i hovedsagen ligger langt ude i fremtiden og samtidig er nemme at forudsige. \r   \r Køb og salg af alternative aktiver er typisk en langsommelig og omkostningsfuld proces. Det skyldes, at alternative aktiver ikke er børsnoterede og, at der sjældent er tale om standardiserede aktiver. Det sidste indebærer, at køber og sælger er nødt til at gennemføre omfattende undersøgelser af selve aktivet samt det aftalegrundlag, der ligger til grund for aktivet. Ligeledes kan det tage lang tid at udforme et juridisk grundlag for en handel, og disse forhold medvirker til at drive afkastkravet til alternative aktiver op. \r   \r Alternative aktiver dækker over mange forskellige former for aktiver, som hver især er behæftet med særlige risici. Pensionsselskaber tilstræber derfor også i alternative investeringer at sprede deres investeringer ud, så der ikke opstår stor afhængighed af én bestemt type af alternative aktiver eller af en økonomisk udvikling i bestemte lande, sektorer eller regioner. \r